Publication: Magyar Közlöny
Issue: MK-1999-1 (Year: 1999, Number: 1)
Era: 1990-2004
Section: szabályzatáról szóló — az 1130/1998. (X. 6.) Korm. határozattal módosított — 1101/1996. (X. 2.) Korm. határozat
Paragraph Index: 280

c) A minimálbér összegével kapcsolatban a tárgyalás során az álláspontok kismértékben közeledtek egymáshoz. A munkavállalói oldal 24 500 forintra mérsékelte ajánlatát. Ezzel szemben a munkaadók 22 500 forintos minimálbért javasoltak úgy, hogy a mezőgazdaságban ne január 1-jével vezessék be. A Kormány továbbra is 22 600 forint összegű minimális bért javasolt a szociális partnereknek. A december 22-i ülés: Napirend előtt a kormányzati oldal kezdeményezte a szociális partnerek részvételével bizottság létrehozását, amely a Nemzetközi Munkaügyi Szervezettel (ILO) kapcsolatos álláspontok kialakítását, az ILO normák érvényesülését figyelemmel kíséri, illetve segíti. A szociális partnerek — hangsúlyozva, hogy az ez irányú együttműködést elsősorban az Érdekegyeztető Tanács keretei között tartják kívánatosnak — elfogadták a konzultációra vonatkozó javaslatot. A munkavállalói oldal ismételten tiltakozott az ellen, hogy a Kormány az Érdekegyeztető Tanács támogatása nélkül terjesztette a parlament elé a Munka Törvénykönyve — véleményük szerint a munkavállalók számára minden pontjában hátrányos — módosítását. Kifogásolta, hogy a Kormány egyeztetés nélkül támogatta a munkaszüneti napok, a szabadságok kiadásának újraszabályozására vonatkozó önálló képviselői indítványt, valamint ezzel összefüggésben visszautasította a közvélemény tájékoztatására irányuló kormányzati magatartást. A kormányzati oldal a munkavállalói oldal véleményét nem fogadta el, és felhívta a figyelmet arra, hogy az érdemi egyeztetés az Érdekegyeztető Tanács munkavállalói oldalának egyoldalú, a tárgyalásokat megszakító magatartása miatt maradt el. Az Érdekegyeztető Tanács folytatta az 1999. évi bértárgyalásokat. A versenyszférában ajánlott keresetalakulás mértékéről, valamint a minimálbér összegéről a következőkben állapodott meg:

Source: https://magyarkozlony.hu/hivatalos-lapok/920f49a2592fe153886868ba9026bdbb2c069c0e/dokumentumok/d4d9fc4a0b0b777216a57b9133d4a9b839f0325c/letoltes